Dykkerne var sejlet ud for et dyk inden mørkets frembrud ved Kandestederne, men deres båd rev sig løs fra ankeret.

Natten til lørdag er to dykkere fundet i god behold efter at have opholdt sig i vandet ved Kandestederne, der ligger sydvest for Skagen, i mere end syv timer. Nordjyllands Politi modtog ved 23-tiden et opkald fra en af de to dykkeres hustru, der var bekymret for hendes mand og hans kammerat. De to mænd var ved 17-tiden taget ud for at dykke ved et vrag, der ligger cirka fem kilometer fra kysten ved Kandestederne, men da de ikke var kommet tilbage som aftalt, og hun ej heller kunne få kontakt til dem, slog hun alarm. Nordjyllands Politi sender i første omgang en patrulje forbi stranden ved Kandestederne, hvor man ser bil og bådtrailer, men intet spor af de to mænd. Politiet sætter gang i en større eftersøgning både til vands og i luften, søværnet sætter en redningshelikopter i luften og fem både fra Skagen Redningsstation og Hirtshals Redningsstation bliver sat i vandet. Klokken halv to natten til lørdag får man øje på "noget" i vandet, der viste sig at være de to mænd. På vandet cirka tre sømil fra kysten - svarende til cirka 5,6 kilometer - opdagede besætningen på en af bådene et flashlys, der viste sig at være fra de to savnede dykkere. De to dykkere bliver reddet op i en af redningsbådene. - Besætningen fik dem hurtigt op i båden og sejlede dem ind til stranden, hvor de blev tilset af lægen fra en redningshelikopter, oplyser Skagen Redningsstation. Begge personer var ved godt mod og glade for, at de var blevet fundet. - De er trætte men er efter omstændighederne i god behold, lyder det fra vagtchef hos Nordjyllands Politi, Mads Hessellund, der tilføjer, at de to ikke brug for at blive tilset på sygehus. De to dykkere betegnes som erfarne dykkere, og de havde tøjret deres båd ved dykkerstedet, men da dykkerne kom op til havoverfladen opdagede de, at deres båd havde revet sig løs fra ankeret og var væk. Stor ros fra vagthavende ved Søværnet Fra den vagthavende officer ved Søværnet, Ole Theill, lyder der stor ros til de to dykkere. - De har været gode til at give deres pårørende besked om, hvor de skulle hen, hvornår, og hvad de skulle. Havet er stort, men med de informationer vidste vi lige præcis, hvor vi skulle lede efter dem, siger han til TV 2. Og i virkeligheden kunne redningsbådene sejle direkte ud og finde de to dykkere, da de først var meldt savnet. Samtidig havde dykkerne orden i deres udstyr, så de kunne holde varmen i 10 graders varmt vand i otte timer. Faktisk kunne dykkerne efter at være kommet i land og en kort snak med politiet - der står for redningen på land - køre hjem til deres familier. - Den her redningsaktion var en af dem, hvor jeg var nervøs for udfaldet. Men det viste sig at blive en simpel redning, siger Ole Theill.